
PARLAMENTUL ROMÂNIEI

CAMERA DEPUTAŢILOR
	 COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 27. 05. 2010               

 Pl - x  277/2010                   


AVIZ
asupra propunerii legislative pentru modificarea articolului 8 din Legea vânătorii şi a protecţiei fondului cinegetic nr. 407/2006
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea articolului 8 din Legea vânătorii şi a protecţiei fondului cinegetic nr. 407/2006, trimisă cu adresa nr. Pl-x 277 din 3 mai 2010 şi înregistrată cu nr. 31/426 din 5 mai 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă la data de 26 aprilie 2010.
Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din  26 mai 2010.
Propunerea legislativă are ca obiect de reglementare modificarea art. 8 alin. (1) lit. A din Legea vânătorii şi a protecţiei fondului cinegetic nr. 407/2006, cu modificările şi completările ulterioare, în sensul că atribuirea dreptului de gestionare a faunei cinegetice de către administratorul de fonduri de vânătoare se poate face direct, prin prelungirea valabilităţii contractelor de gestionare a faunei cinegetice din fondurile de vânătoare, vechiului gestionar care, prin investiţiile efectuate, a conservat efectivele principalelor specii de vânat la nivelurile la care le-au preluat sau la niveluri superioare celor preluate pe bază de contract de gestionare. Totodată, se preconizează ca fondurile cinegetice pentru care contractele de gestiune nu au fost prelungite se vor atribui persoanelor fizice sau juridice care au în proprietate o suprafaţă de teren ce reprezintă minimum 50% din suprafaţa fiecărui fond cinegetic.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1301 din 12 decembrie 2009 şi punctul de vedere al Guvernului, transmis cu adresa nr. 597 din 8 martie 2010, prin care nu susţine adoptarea acestei propuneri legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.
În raport de obiectul şi conţinutul reglementării,  propunerea legislativă face parte din categoria legilor ordinare. 
                                PREŞEDINTE,                                    SECRETAR,

                                 Daniel BUDA                              Gabriel ANDRONACE
  Consilier, 
Iuliana Fuiorea

